Neptunes jaċċertaw fl-ewwel sessjoni Minn Cristian Muscat – ritratt: Dominic Borg Neptunes ………….17 Valletta ……………..7 (7-1, 3-2, 4-2, 3-2) Neptunes kienu diġá aċċertaw ruħhom mir-rebħa sa tmiem l-ewwel sessjoni meta fetħu vantaġġ ta' sitt goals biex finalment għelbu l-isfida ta' Valletta bl-iskor ta' 17-7. Għalihom spikka s-solitu Stevie Camilleri li skorja ħames goals, waqt li għal Valletta l-aqwa skorer kien Miguel Zammit b'daqstant ieħor ammont ta' goals. B'hekk Neptunes kisbu double fuq Valletta hekk kif fil-cross-overs huma kie­nu trijonfaw bl-iskor ta' 14-8. Neptunes ħarġu ferm aggressivi u rebħu l-ewwel sessjoni bl-iskor ta' 7-1 bil-goals għalihom jaslu minn Gabriel Pace, Michael Spiteri Staines (3), Jeremy Abela u Sam Gialanze u Jake Muscat. Miguel Zammit skorja l-uniku goal għat-team mill-kapitali minn man-up wara li tkeċċa James Spiteri Staines. Bir-rebħa diġá assigurata t-team mill-Balluta naqqas ftit mir-rendiment fit-tieni taqsima u ttrijonfa biss bl-iskor strett ta' 3-2 bil-goals ghalihom jaslu minn Stevie Camilleri, Jake Muscat u James Spiteri Staines. Dan sabiex Miguel Zammit u Niki Lanzon sabu x-xibka għall-Beltin. Neptunes komplew jiddominaw u rebħu wkoll it-tielet sessjoni bl-iskor ta' 4-2, b'Jake Muscat minn penalty u Stevie Camilleri (3) isibu x-xibka għalihom. Miguel Zammit irreġistra doppjetta personali għall-­Beltin. Neptunes għamluhom erbgħa minn erbgħa meta rebħu l-aħħar sessjoni bl-iskor ta' 3-2, bil-goals għalihom jaslu minn Stevie Camilleri, Gabriel Pace u Ryan Galea. Miguel Zammit u Keith Tanti rrispon­dew għal Valletta.